ΕΠΙΠΤΩΣΕΙΣ ΤΗΣ ΠΡΟΩΡΗΣ ΓΕΝΝΗΣΗΣ ΣΤΟ ΝΕΟΓΕΝΝΗΤΟ ΚΑΙ ΤΗΝ ΟΙΚΟΓΕΝΕΙΑ ΤΟΥ

Σε σύγκριση με τα τελειόμηνα βρέφη, τα πρόωρα κινδυνεύουν να παρουσιάσουν περισσότερες επιπλοκές. Όσο νωρίτερα γεννιέται ένα βρέφος, τόσο λιγότερο ανεπτυγμένα θα είναι τα όργανά του, και τόσο μεγαλύτερος θα είναι ο κίνδυνος των μετέπειτα ιατρικών επιπλοκών. Στις επιπλοκές αυτές περιλαμβάνονται η εγκεφαλική παράλυση, οι αισθητηριακές και οι κινητικές αναπηρίες, οι μαθησιακές και οι συμπεριφορικές διαταραχές και, κατά κανόνα, τα προβλήματα του αναπνευστικού, καθώς οι πνεύμονες είναι ένα από τα όργανα που αναπτύσσονται τελευταία κατά την ενδομήτρια ανάπτυξη του εμβρύου. Αυτό σημαίνει ότι κατά την πρόωρη γέννηση οι πνεύμονες του μωρού δεν έχουν αναπτυχθεί πλήρως, με πιθανό ενδεχόμενο την εμφάνιση προβλημάτων υγείας τόσο βραχυπρόθεσμων, όπως η Βρογχοπνευμονική Δυσπλασία (BPD),τοΣύνδρομο αναπνευστικής δυσχέρειας (RDS) και η σοβαρή λοίμωξη από τον Αναπνευστικό συγκυτιακό ιό (RSV), όσο και μακροπρόθεσμων, όπως π.χ. αυξημένος κίνδυνος εμφάνισης αλλεργικού άσθματος.

Η βελτίωση της νεογνικής θεραπείας και φροντίδας, είναι πολύ σημαντική για την πρόληψη αυτών των προβλημάτων και τη μείωση της νεογνικής θνησιμότητας, όπως είναι απαραίτητη και η ενημέρωση των γονέων για τη φροντίδα και τα μέτρα πρόληψης μετά την έξοδο του μωρού από τη ΜΕΝΝ.

Στην Ελλάδα, από τη στιγμή που έρχεται πρόωρα στη ζωή ένα μωρό, αρχίζει ένας αγώνας γεμάτος εμπόδια, από το σύστημα μεταφοράς, στην περίπτωση που το μωρό έχει γεννηθεί μακριά από εξειδικευμένο Νοσοκομείο, μέχρι τις Μονάδες Εντατικής Νοσηλείας Νεογνών (ΜΕΝΝ), όπου δίνεται μια πραγματική μάχη, καθώς η αναλογία νοσηλεύτριας/η ΜΕΝΝ ανά βαριά άρρωστο νεογνό απέχει πολύ από τις διεθνείς προδιαγραφές. Οι γονείς  είναι φοβισμένοι, χωρίς προετοιμασία, χωρίς ενημέρωση, πολλές φορές και χωρίς καμιά υποστήριξη, καθώς οι ΜΕΝΝ βρίσκονται στα μεγάλα αστικά κέντρα, πράγμα που σημαίνει ότι πολλοί αντιμετωπίζουν αυτή την κατάσταση αποκομμένοι από την ευρύτερη οικογένεια, που θα μπορούσε να τους στηρίξει ψυχολογικά αλλά και σε πρακτικά θέματα. Δεν υπάρχει κανενός είδους πρόβλεψη για τη διαμονή αυτών των ανθρώπων στη διάρκεια νοσηλείας του παιδιού τους, που μπορεί να κρατήσει πολλές εβδομάδες, με αποτέλεσμα οι πιο αδύναμοι οικονομικά να αντιμετωπίζουν τεράστια προβλήματα.

Οι δυσκολίες  δεν σταματούν με την έξοδο των νεογνών από τις Μονάδες Εντατικής Θεραπείας, καθώς δεν υπάρχει κεντρικός συντονισμός στην παρακολούθηση της ανάπτυξης αυτών των παιδιών τα οποία, στη συντριπτική τους πλειοψηφία, χρειάζονται αυξημένη φροντίδα και ιατρική παρακολούθηση, τουλάχιστον τα δυο πρώτα χρόνια. Η όποια κατακερματισμένη παρακολούθηση γίνεται, γίνεται και αυτή στα μεγάλα αστικά κέντρα, και είναι εύκολο να φανταστεί κανείς τις συνέπειες για όσους ζουν στην περιφέρεια. Επίσης, δεν υπάρχει ιδιαίτερη μέριμνα για την εργαζόμενη μητέρα   του πρόωρου νεογνού, η οποία αντιμετωπίζεται όπως και η μητέρα του τελειόμηνου και πολλές φορές καλείται να επιστρέψει στην εργασία της, ενώ το παιδί της νοσηλεύεται ακόμα στη Μονάδα Νεογνών.

Το «Ηλιτόμηνον», είναι το Ελληνικό μέλος του δικτύου οργανώσεων γονέων από όλη την Ευρώπη που δρουν συντονισμένα με το Ευρωπαϊκό Ίδρυμα για τη Φροντίδα των Νεογέννητων Βρεφών **(**European Foundation for the Care of Newborn Infants *–* EFCNI), και προσπαθεί να ενώσει τη φωνή των γονέων με τη φωνή των επαγγελματιών υγείας ώστε να δοθούν λύσεις.

Περισσότερα για το Ηλιτόμηνον και το EFCNI, μπορείτε να δείτε στις παρακάτω σελίδες

[www.ilitominon.gr](http://www.ilitominon.gr/)

<https://www.facebook.com/Ilitominon/>

<https://www.facebook.com/taplektatouHlitominon/>

[www.efcni.org](http://www.efcni.org/)

<http://newborn-health-standards.org/>